

**OBČINA DRAVOGRAD**

Trg 4. julija 7, 2370 Dravograd, tel.: +386 2 872 35 60, faks: +386 2 872 35 74

[http://www.dravograd.si](http://www.dravograd.si/); e-mail: [obcina@dravograd.si](mailto:tajnistvo@dravograd.si)

Na podlagi Odloka o spodbujanju razvoja podjetništva in samozaposlovanja v Občini Dravograd (Uradni list RS, št. 49/24; v nadaljevanju **Odlok**) in Odloka o proračunu Občine Dravograd za leto 2024 (Uradni list RS, št. 133/23, 53/24 in 81/24 ), Občina Dravograd objavlja

**JAVNI RAZPIS**

**ZA DODELITEV SREDSTEV**

**ZA »SPODBUJANJE RAZVOJA PODJETNIŠTVA IN SAMOZAPOSLOVANJA« V OBČINI DRAVOGRAD ZA LETO 2024 (v nadaljevanju: razpis)**

**I. Naziv in sedež občine**

Občina Dravograd, Trg 4. julija 7, 2370 Dravograd

**II. Namen javnega razpisa**

Sredstva po tem razpisu se dodeljujejo z namenom vzpostavitve podpornega okolja za razvoj podjetništva v občini ter s ciljem spodbujanja samozaposlovanja in vzpostavitve podpornega okolja za ekonomsko in družbeno oživitev Trga Dravograda in ruralnih območij v občini.

**III. Predmet javnega razpisa**

Predmet javnega razpisa je dodelitev nepovratnih finančnih sredstev za uresničevanje ciljev občine na področju spodbujanja razvoja podjetništva in samozaposlovanja, ki se dodeljujejo po pravilih o dodeljevanju pomoči »de minimis« skladno z Uredbo Komisije (EU) 2023/2831 z dne 13. decembra 2023 o uporabi členov 107. in 108 Pogodbe o delovanju Evropske unije pri pomoči de minimis (Uradni list EU L, 15.12.2023) za naslednje ukrepe po Odloku:

Ukrep 1: spodbujanje samozaposlovanja,

Ukrep 4: sofinanciranje najemnin poslovnih prostorov.

**IV. Upravičenci do javnih sredstev in splošni pogoji, ki jih morajo izpolnjevati**

Upravičenci do pomoči po tem razpisu so:

* fizične osebe, državljani Republike Slovenije s stalnim prebivališčem v občini, ki registrirajo dejavnost na podlagi Zakona o gospodarskih družbah, če jim taka dejavnost pomeni edini in glavni poklic ali jo registrirajo kot dopolnilno dejavnost, s poslovnim sedežem v občini, kadar gre za sofinanciranje samozaposlitve,
* podjetja, ki najamejo poslovni prostor v Trgu Dravograda oziroma na ruralnih območjih v Občini Dravograd in v teh poslovnih prostorih dejansko poslujejo oziroma izvajajo svojo dejavnost, kadar gre za sofinanciranje najemnin poslovnih prostorov.

»Podjetje« je lahko vsak subjekt ne glede na svojo statusno pravno obliko, organizacijo ali lastništvo, če opravlja pridobitno dejavnost, to je dejavnost, ki se opravlja na trgu zaradi pridobivanja dobička, dohodka, ali če z opravljanjem te dejavnosti subjekt konkurira na trgu z drugimi subjekti.

Pomoč *»de minimis«*po tem razpisu se dodeli enotnemu podjetju.

Za enotno podjetje po tem razpisu se šteje samostojni podjetnik posameznik ter mikro, malo in srednje veliko podjetje, ki izpolnjuje merila iz Priloge I Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (Uradni list EU L 187, 26. 6. 2014; v nadaljevanju Uredba 651/2014/EU).

Enotno podjetje pomeni vsa podjetja, ki so med seboj najmanj v enem od naslednjih razmerij:

(a) podjetje ima večino glasovalnih pravic delničarjev ali družbenikov drugega podjetja;

(b) podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja;

(c) podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali na podlagi določbe v njegovi družbeni pogodbi ali statutu;

(d) podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki tega podjetja samonadzoruje večino glasovalnih pravic delničarjev ali družbenikov tega podjetja.

Podjetja, ki so v katerem koli razmerju iz točk (a) do (d) preko enega ali več drugih podjetij, prav tako veljajo za enotno podjetje.

Do pomoči po tem razpisu niso upravičena podjetja, ki:

– so v prisilni poravnavi, stečaju ali likvidaciji,

– so v stanju kapitalske neustreznosti po zakonu, ki ureja finančno poslovanje podjetij,

– so v težavah in dobivajo državno pomoč za reševanje in prestrukturiranje (po 18. točki 2. člena Uredbe 651/2014/EU),

– so nenamensko koristila javna sredstva in od ugotovitve nepravilnosti še ni preteklo 5 let,

– imajo neporavnane finančne obveznosti do občine in države ter nimajo plačanih prispevkov in poravnanih obveznosti do delavcev, pri čemer neporavnana obveznost presega 50 EUR,

– so že koristila pomoč za iste upravičene stroške do višine, ki jo omogočajo posamezna pravila *»de minimis«,*

– so že prejela pomoč *»de minimis«*in naložbe oziroma storitve niso izvedla v skladu s podpisano pogodbo,

– so dejavna v primarni proizvodnji ribiških proizvodov in proizvodov iz akvakulture**,**opredeljenih v členu 5, točki (a) in (b) Uredbe (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (Uradni list EU L 354, 28. 12. 2013),

– so dejavna v predelavi in trženju ribiških proizvodov in proizvodov iz akvakulture, kadar je znesek pomoči določen na podlagi cene ali količine proizvodov, nabavljenih ali danih na trg,

– so dejavna v primarni proizvodnji kmetijskih proizvodov iz seznama v Prilogi I k Pogodbi o delovanju Evropske unije,

– delujejo na področju predelave in trženja kmetijskih proizvodov iz seznama v Prilogi I k Pogodbi o delovanju Evropske unije v naslednjih primerih:

– če je znesek pomoči določen na podlagi cene ali količine takih proizvodov, ki so nabavljeni od primarnih proizvajalcev ali jih zadevna podjetja dajo na trg,

– če je pomoč pogojena s tem, da se delno ali v celoti prenese na primarne proizvajalce.

Pomoči »*de minimis«*po tem razpisu se lahko dodelijo pod pogojem, da upravičenec v izogib morebitni preseženi zgornji meji »*de minimis«*pomoči ter intenzivnosti pomoči po drugih predpisih, pred dodelitvijo sredstev poda pisno izjavo o:

– že prejetih »*de minimis«*pomočeh, vključno z navedbo pri katerih dajalcih in v kakšnem znesku,

– kandidaturi za »*de minimis«*pomoč in o že odobreni in še ne izplačani »*de minimis«*pomoči,

– drugih že prejetih (ali zaprošenih) pomočeh za iste upravičene stroške,

– o povezanih družbah ter o združitvi ali razdelitvi podjetij.

Pomoči »*de minimis«*ne smejo biti dodeljene za dejavnosti, povezane z izvozom v tretje države ali države članice, in sicer pomoč ne sme biti neposredno povezana z izvoženimi količinami, vzpostavitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo upravičenca.

Pomoči »*de minimis*« se ne smejo dodeljevati pod pogojem, da se domačim proizvodom in storitvam pri uporabi daje prednost pred uvoženimi.

Pomoč »*de minimis«*, dodeljena v skladu z Uredbo 2023/2831/EU, se lahko kumulira s pomočjo »*de minimis«*, dodeljeno v skladu z Uredbo Komisije (EU) 2023/2832.

Pomoč »*de minimis«*, dodeljena v skladu z Uredbo 2023/2831/EU, se lahko kumulira s pomočjo »*de minimis«*, dodeljeno v skladu z uredbama Komisije (EU) št. 1408/2013 in (EU) št. 717/2014 do ustrezne zgornje meje določene z Uredbo 2023/2831/EU.

Pomoč »*de minimis«*, dodeljena v skladu z Uredbo 2023/2831/EU, se ne sme kumulirati z državno pomočjo v zvezi z istimi upravičenimi stroški, če bi se s takšno kumulacijo presegla največja intenzivnost pomoči ali znesek pomoči, določen za posebne okoliščine vsakega primera v uredbi o skupinskih izjemah ali sklepu komisije.

**Skupni znesek pomoči »*de minimis*«, ki se dodeli enotnemu podjetju, ne sme presegati 300.000 EUR v katerem koli triletnem obdobju.**

Pomoči »de minimis« po tem razpisu se dodeljujejo v določeni višini za posamezne namene kot nepovratna sredstva v obliki dotacij.

**V. Dodatni pogoji po posameznih ukrepih**

**UKREP 1: SPODBUJANJE SAMOZAPOSLOVANJA**

Namen pomoči je pospeševanje samozaposlovanja, zaposlovanje mladih ter zmanjševanje brezposelnosti.

Upravičeni stroški so:

– stroški za realizacijo samozaposlitve za samozaposleno osebo staro do 35 let.

Višina pomoči lahko znaša največ 1.000,00 EUR za osebo, ki se samozaposli za polni delovni čas oziroma največ 500,00 EUR za osebo, ki samozaposlitev realizira na način, da registrira dopolnilno dejavnost.

Za samozaposlitev po tem razpisu se šteje opravljanje pridobitne dejavnosti kot svoje izključne dejavnosti s statusom samostojnega podjetnika za polni delovni čas ali registracija dopolnilne dejavnosti ali samozaposlitev v lastniški gospodarski družbi za polni delovni čas.

Samozaposlitev mora biti realizirana v obdobju od 1.1.2024 do vključno 20.10.2024. Oseba mora ostati samozaposlena najmanj 12 mesecev po nakazilu pomoči za ta namen.

V primeru, da oseba, ki se je samozaposlila, ne ostane samozaposlena vsaj 12 mesecev po nakazilu pomoči za ta namen, mora dodeljena sredstva vrniti v sorazmernem delu glede na trajanje samozaposlitve, skupaj z zakonitimi zamudnimi obrestmi od dneva nakazila dalje.

Oseba, ki se samozaposluje, mora izpolnjevati tudi pogoj, da še ni prejela pomoči občine za samozaposlitev.

Dokazila, ki jih je potrebno priložiti k vlogi:

- izpis iz poslovnega registra Slovenije

- kopija prijave v obvezna socialna zavarovanja (obrazec M1)

**UKREP 4: SOFINANCIRANJE NAJEMNIN POSLOVNIH PROSTOROV**

Namen ukrepa je spodbujanje podjetništva z vzpostavitvijo prijaznega podpornega okolja za ekonomsko in družbeno oživitev Trga Dravograda in ruralnih območij v Občini Dravograd.

Upravičeni stroški so:

– neto najemnine za poslovne prostore v Trgu Dravograda in ruralnih območjih v Občini Dravograd. Najvišje možno sofinanciranje znaša 50 % neto najemnine, vendar ne več kot 250,00 EUR/mesečno.

Po tem razpisu so upravičeni stroški najemnin iz prejšnjega odstavka za obdobje od 1.1.2024 do 31.12.2024.

Dodeljena sredstva se upravičencem izplačujejo mesečno na podlagi zahtevkov. Zahtevek za mesec december mora biti na Občino Dravograd predložen najkasneje do 16.12.2024. Zahtevkom je potrebno priložiti: kopije mesečnih računov za najemnine, ki glasijo na upravičenca in dokazilo o plačilu.

Za upravičene stroške nastale do podpisa pogodbe o sofinanciranju lahko upravičenec na Občino Dravograd predloži en skupni zahtevek z ustreznimi dokazili.

Vzorec zahtevka je v prilogi razpisne dokumentacije.

Posamezni upravičenec lahko sredstva za ta ukrep prejme skupaj (na podlagi uspešne prijave na več zaporednih razpisov) za največ 24 mesecev.

Pogoji:

– poslovni prostori se morajo nahajati v Trgu Dravograda oziroma na ruralnih območjih v Občini Dravograd,

– najemna pogodba za poslovni prostor ne sme biti sklenjena več kot 12 mesecev pred objavo javnega razpisa za sofinanciranje najemnine na katerem upravičenec prvič uspešno kandidira za pridobitev sredstev po tem ukrepu,

– do sofinanciranja najemnine ni upravičen vlagatelj, ki je sicer najemno pogodbo za poslovni prostor sklenil v roku 12 mesecev pred objavo javnega razpisa, vendar je v predmetnem poslovnem prostoru že prej posloval oziroma izvajal dejavnost,

– vlagatelji, njihovi družinski člani ali druge povezane osebe po zakonu o dohodnini ali povezane pravne osebe ne smejo biti lastniki poslovnih prostorov, za katere vlagatelji sklepajo najemne pogodbe,

– upravičenci do pomoči morajo najkasneje do podpisa pogodbe o sofinanciranju pričeti z izvajanjem dejavnosti v poslovnem prostoru za katerega se uveljavlja pravica do sofinanciranja najemnine,

– sofinanciranja najemnine ne morejo prejeti upravičenci, ki so že prejeli sredstva občine za isti namen,

– sredstev po tem ukrepu ni mogoče pridobiti za najem poslovnih prostorov za namene skladiščenja.

Poslovni prostori v Trgu Dravograda so vsi poslovni prostori z naslovom Trg 4. julija (vse HŠ), Dravograd, ruralna območja po tem razpisu so naselja Libeliče, Črneče in Trbonje.

Dokazila, ki jih je potrebno priložiti k vlogi:

- kopija najemne pogodbe

**VI. Kriteriji za sofinanciranje**

Komisija bo pravilno in pravočasno oddane vloge odpirala **po zaporedju vložitve**.

Sredstva za sofinanciranje se bodo dodeljevala upravičencem, ki bodo oddali pravočasno in formalno popolno vlogo, ki bo izpolnjevala vse pogoje po tem razpisu in bo skladna s predmetom in namenom tega javnega razpisa ter intenzivnostjo in upravičenostjo stroškov in ne bo v nasprotju z omejitvami sodelovanja, ki so navedene v razpisu, po vrstnem redu prispetja popolne vloge **do porabe sredstev**.

V primeru dopolnitve vloge, se za datum oddaje popolne vloge, šteje datum oddaje ustrezne dopolnitve.

Po porabi sredstev bo Občina Dravograd o tem na spletni strani objavila posebno obvestilo. Po objavi obvestila o porabi sredstev, bodo naknadno poslane vloge zavržene kot prepozne ter vrnjene prijavitelju.

Razpis je odprt do porabe sredstev oziroma najkasneje do 18. 11. 2024.

**VII. Višina sredstev, ki so na razpolago za predmet javnega razpisa**

Sredstva so zagotovljena v proračunu Občine Dravograd za leto 2024 v višini 5.000,00 EUR na proračunski postavki 2114004 Spodbujanje podjetništva

**VIII. Postopek oddaje vloge in rok za predložitev**

**1. Vsebina vloge:**

Vloga na razpis mora biti izdelana izključno na ustreznih obrazcih, ki so sestavni del razpisne dokumentacije. Vlogi morajo biti priložene vse priloge, izjave oziroma dokazila, ki so navedena v tem razpisu in na razpisnih obrazcih. Tako izdelana vloga bo obravnavana kot formalno popolna.

**2. Rok za predložitev vloge:**

Rok za oddajo vlog začne teči z dnem objave tega razpisa in je odprt do 18.11.2024.

**3. Način predložitve vloge:**

Vlogo na razpis z zahtevano dokumentacijo je potrebno v zaprti pisemski ovojnici, s pripisom **»Vloga na Javni razpis spodbujanje razvoja podjetništva in samozaposlovanja – NE ODPIRAJ«** dostaviti na naslov: Občina Dravograd, Trg 4. julija 7, 2370 Dravograd.

Na zadnji strani pisemske ovojnice morata biti naziv in polni naslov prijavitelja.

Vloga je pravočasna, če je do navedenega roka, v poslovnem delovnem času organa, oddana osebno, v sprejemni pisarni oziroma vložišču Občine Dravograd, Trg 4. julija 7, 2370 Dravograd.

Če je ponudba poslana po pošti, se šteje, da je pravočasna, če je oddana na pošto priporočeno, in sicer najkasneje zadnji dan roka za prejem ponudbe.

Ne glede na datum in način pošiljanja vloge bosta pri vrstnem redu prejetja vloge upoštevana datum in ura prispetja prijave v vložišče Občine Dravograd, Trg 4. julija 7, 2370 Dravograd.

Vloge ni dopustno oddati po elektronski pošti. Vloge, prejete na uradni ali drug elektronski naslov občine ali člana strokovne komisije, se ne bodo obravnavale.

**4. Pravno obvestilo:**

Oddaja vloge pomeni, da vlagatelj soglaša z vsemi pogoji in določili javnega razpisa ter sprejema in v celoti soglaša z vzorcem pogodbe, ki je sestavni del razpisne dokumentacije, zato parafiranega vzorca pogodbe ni potrebno priložiti vlogi.

**VIII. Datum odpiranja vlog za dodelitev sredstev**

Strokovna komisija, ki jo imenuje župan, bo prispele vloge obravnavala sproti, po vrstnem redu prispetja. Odpiranje vlog ne bo javno. O odpiranju vlog se vodi zapisnik.

Vlagatelji lahko svoje vloge oddajo tekom celotnega obdobja odprtega javnega razpisa.

V primeru porabe proračunskih sredstev pred skrajnim rokom za predložitev vlog, bo občina objavila obvestilo o zaključku javnega razpisa.

Odpirajo se samo v roku dostavljene, pravilno izpolnjene in označene pisemske ovojnice. Nepravilno označene vloge ne bodo obravnavane in se neodprte vrnejo pošiljatelju. Če na vlogi ni pošiljateljevega naslova, se vloga odpre in se mu po ugotovitvi naslova vrne.

Vloge, ki bodo prispele po skrajnem roku za predložitev ali v času, ko bodo proračunska sredstva že porabljena, ne bodo obravnavane. Takšne vloge bodo s sklepom zavržene in vrnjene pošiljatelju.

Na odpiranju ugotavlja komisija popolnost vlog glede na to, ali so bili predloženi vsi zahtevani dokumenti (formalna popolnost). Če vloga ne bo popolna, bo vlagatelj v roku 8 dni od odpiranja vlog pisno pozvan na dopolnitev. Nepopolne vloge, ki jih vlagatelj ne bo dopolnil v roku 8 dni od prejema poziva, se zavržejo.

**IX. Postopek dodelitve sredstev in rok, v katerem bodo vlagatelji obveščeni o izidu javnega razpisa**

Komisija opravi strokovni pregled formalno popolnih vlog ter ugotovi izpolnjevanje pogojev in kriterijev iz Odloka in tega razpisa in pripravi predlog upravičencev do finančnih sredstev. Na podlagi predloga komisije o upravičenosti do pomoči odloči pristojni organ občinske uprave z odločbo, zoper katero je možna pritožba v roku 15 dni od prejema odločbe. O pritožbi odloča župan.

O izidu razpisa bodo vlagatelji pisno obveščeni v 30-tih dneh od datuma odpiranja vlog.

Upravičenci, katerim bodo odobrena finančna sredstva, bodo pozvani k podpisu pogodbe, v kateri bodo opredeljene medsebojne pravice in obveznosti. Če se prejemnik v roku 8 dni od prejema poziva nanj ne odzove, se šteje, da je umaknil vlogo za pridobitev sredstev.

Občina pisno obvesti prejemnika, da je pomoč dodeljena po pravilu »*de minimis«*v skladu z Uredbo 2023/2831/EU ter o znesku *»de minimis«*pomoči.

Občina pristojnemu organu za nadzor državnih pomoči posreduje podatke o dodeljenih državnih pomočeh v skladu z uredbo, ki ureja področje pomoči »*de minimis«.*

**X. Poraba sredstev**

Upravičenci, katerim bodo finančna sredstva odobrena in bodo z občino sklenili pogodbo, bodo zavezani k namenski porabi dodeljenih sredstev. V primeru, da se ugotovi, da sredstva niso bila porabljena za namen, za katerega so bila dodeljena, ali so bila dodeljena na podlagi neresničnih podatkov ali je prejemnik prekršil druga določila pogodbe, je občina upravičena zahtevati vračilo dodeljenih sredstev s pripadajočimi zakonitimi zamudnimi obrestmi za obdobje od dneva nakazila dalje.

**XI. Oseba, pristojna za posredovanje informacij v zvezi z javnim razpisom in pridobitev razpisne dokumentacije**

Brezplačno razpisno dokumentacijo lahko vlagatelji pridobijo v prostorih občinske uprave na naslovu Trg 4. julija 7, 2370 Dravograd, vsak delovni dan v poslovnem času.

Objavljena je tudi na spletni strani Občine Dravograd: www.dravograd.si.

Vse informacije v zvezi z javnim razpisom lahko vlagatelji pridobijo na občini v času uradnih ur pri Maji Kovačič Tasič, 02 87 23 556 oz. na e-mail: [maja.tasic@dravograd.si](mailto:maja.tasic@dravograd.si) ali [obcina@dravograd.si](mailto:obcina@dravograd.si).

Številka: 430-0022/2024-3

Datum: 17.10.2024

Župan Občine Dravograd

Anton Preksavec